钦定古今图书集成/明伦汇编/官常典/第608卷 > 尹嘉宾
## 钦定古今图书集成/明伦汇编/官常典/第608卷 > 尹嘉宾

按《江阴县志》：“嘉宾，字孔昭，家世善人。至嘉宾奋迹为
儒，落笔染翰，势如云烟顿生。宪使蔡献臣首拔之。己
酉举应天第一，庚戌成进士，授中书舍人，擢兵部职
方员外郎。东事亟，受命募兵山东，多精锐可用。辛酉
陞湖广佥事，督湖南八郡学政。逼试期，昼夜搜讨，务
得真士。黜夤缘，杜请托，即权要无所徇。是年湖南入”
彀者倍往，额传为仅事。积劳成瘵，壬戌春，竟卒于长
沙官舍。宦游十年，家产不及中人，襟期落落。生平不
多谈书，如昔人所谓不甚求解者。诗不经思，潦草捉
笔，伸纸疾书，皆有新意，字画瘦劲。晚更杂篆隶出之。
疾革，命其子悉焚所为诗，曰：“人不识吾诗，吾亦不愿
人识也。”其傲睨如此。弟嘉礼，好读书，亦能诗。